D Anerkennig vo dr Neutralitet dur e Wiener Kongräss isch bis wiit ins 20. Johrhundert vo dr schwiizerische Politik und Gschichtsschriibig as eini vo de wichtigste diplomatische Errungenschafte vo dr Neuziit gwärtet worde. Es het Ziite ge, wo die Neutralitet zum ene bestimmende Elemänt vo dr schwiizerische staatlige  Identität worden isch. Die Neutralitätserklärig muess mä im Kontext vo dr domolige Politik vom Mächtgliichgwicht verstoh. D Errichdig vom ene Kordon vo mittlere und chliine Staate zwüsche de Grossmächt Preusse, Frankriich und Östriich het die vonenander sölle drenne und e diräkti Chriegsfüehrig erschwere.